CELEX: 32011D0048
Language: fi
Date: 2011-01-24 00:00:00
Title: 2011/48/EU: Komission päätös, annettu 24 päivänä tammikuuta 2011 , temefossia sisältävien biosidituotteiden markkinoille saattamisesta välttämättömiin käyttötarkoituksiin Ranskan merentakaisissa departementeissa (tiedoksiannettu numerolla K(2011) 167)

25.1.2011   
            
            
               FI
            
            
               Euroopan unionin virallinen lehti
            
            
               L 21/6
            
         KOMISSION PÄÄTÖS,
   annettu 24 päivänä tammikuuta 2011,
   temefossia sisältävien biosidituotteiden markkinoille saattamisesta välttämättömiin käyttötarkoituksiin Ranskan merentakaisissa departementeissa
   (tiedoksiannettu numerolla K(2011) 167)
   (Ainoastaan ranskankielinen teksti on todistusvoimainen)
   (2011/48/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta 4 päivänä joulukuuta 2007 annetun komission asetuksen (EY) N:o 1451/2007 (1) ja erityisesti sen 5 artiklan 3 kohdan,
   sekä katsoo seuraavaa:
   
               (1)
            
            
               Euroopan parlamentin ja neuvoston direktiivin 98/8/EY (2) 16 artiklan 2 kohdan ensimmäisessä alakohdassa säädetään, että komissio aloittaa 14-vuotisen työohjelman, jäljempänä ’uudelleentarkasteluohjelma’, tutkiakseen järjestelmällisesti kaikki 14 päivänä toukokuuta 2000 jo markkinoilla olleet tehoaineet.
            
         
               (2)
            
            
               Temefossin on todettu olleen markkinoilla ennen 14 päivää toukokuuta 2000 biosidituotteissa käytettävänä tehoaineena muissa kuin direktiivin 98/8/EY 2 artiklan 2 kohdan c ja d alakohdassa tarkoitetuissa. Mitään temefossia koskevaa aineistoa ei annettuun määräaikaan mennessä esitetty sen tueksi, että temefossi lisättäisiin kyseisen direktiivin liitteeseen I, I A tai I B.
            
         
               (3)
            
            
               Komission asetuksen (EY) N:o 2032/2003 (3) 4 artiklan 2 kohdan ensimmäisen alakohdan mukaisesti jäsenvaltioiden oli peruutettava olemassa olevat temefossia sisältävien biosidituotteiden luvat tai rekisteröinnit 1 päivästä syyskuuta 2006. Asetuksen (EY) N:o 1451/2007 4 artiklan 1 kohdan mukaan temefossia sisältäviä biosidituotteita ei enää saa saattaa markkinoille.
            
         
               (4)
            
            
               Asetuksen (EY) N:o 1451/2007 5 artiklassa säädetään edellytyksistä, joilla jäsenvaltiot voivat hakea komissiolta poikkeuslupaa mainitun asetuksen 4 kohdan 1 kohdan säännöksestä, ja tällaisen poikkeusluvan myöntämisen edellytyksistä.
            
         
               (5)
            
            
               Komissio antoi komission päätöksellä 2007/226/EY (4) tällaisen poikkeusluvan temefossia sisältävien biosidituotteiden käyttöön tartunnanlevittäjähyttysten torjunnassa Ranskan merentakaisissa departementeissa 14 päivään toukokuuta 2009. Komission päätöksellä 2009/395/EY (5) kyseisen poikkeusluvan voimassaoloa jatkettiin 14 päivään toukokuuta 2010. Ranska toimitti komissiolle kertomuksen temefossin käytöstä 4 päivänä maaliskuuta 2010.
            
         
               (6)
            
            
               Ranska on toimittanut komissiolle hakemuksen poikkeusluvan voimassaolon jatkamiseksi 14 päivään toukokuuta 2014. Hakemuksessa annetaan tietoja hiljattain Ranskan merentakaisissa departementeissä puhjenneista merkittävistä epidemioista, joita hyttyset levittävät. Siinä selostetaan tarvetta käyttää erilaisia hyönteismyrkkyjä epidemioiden taltuttamisessa sekä annetaan yksityiskohtaisia tietoja toimista temefossin korvaamiseksi ja käynnissä olevasta vaihtoehtoisia metodeja koskevasta tutkimuksesta, jota Ranskan valtio tukee. Komissio saattoi Ranskan hakemuksen 1 päivänä elokuuta 2010 sähköisessä muodossa julkisesti saataville 60 päivän ajaksi julkista kuulemista varten. Tänä aikana ei esitetty haettua poikkeuslupaa vastustavia huomioita.
            
         
               (7)
            
            
               Ranskan merentakaisissa departementeissa puhjenneiden hyttysten levittämien tautiepidemioiden laajuuden vuoksi on aiheellista sallia temefossin käytön jatkaminen. Kyseisen aineen käytöstäpoistamisajan jatkaminen on näin ollen tarpeen. Jatkoajan olisi käynnistyttävä edellisen poikkeusluvan päättyessä,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä asetuksen (EY) N:o 1451/2007 4 artiklan 1 kohdassa säädetään, Ranska saa sallia temefossia (EC-nro 222-191-1; CAS-nro 3383-96-8) sisältävien biosidituotteiden markkinoille saattamisen tartunnanlevittäjähyttysten torjumiseksi Ranskan merentakaisissa departementeissa 14 päivään toukokuuta 2014.
   2 artikla
   1.   Kun Ranska antaa luvan temefossia sisältävien biosidituotteiden markkinoille saattamiseen 1 artiklan mukaisesti, sen on varmistettava, että seuraavia ehtoja noudatetaan:
   
               a)
            
            
               käytön jatkaminen on mahdollista ainoastaan sillä ehdolla, että temefossia sisältävät tuotteet on hyväksytty välttämättömään käyttötarkoitukseen;
            
         
               b)
            
            
               käytön jatkaminen on sallittua ainoastaan, jos sillä ei ole ihmisten tai eläinten terveyteen tai ympäristöön vaikutuksia, joita ei voida hyväksyä;
            
         
               c)
            
            
               lupaa myönnettäessä määrätään kaikki tarvittavat toimenpiteet, joilla vähennetään riskejä;
            
         
               d)
            
            
               tällaiset 1 päivän syyskuuta 2006 jälkeen edelleen markkinoilla olevat biosidituotteet merkitään uudelleen sen takaamiseksi, että merkinnät vastaavat rajoitettuja käyttöedellytyksiä;
            
         
               e)
            
            
               asianmukaisissa tapauksissa luvanhaltijat tai Ranskan valtio etsivät vaihtoehtoja tällaisia käyttötarkoituksia varten.
            
         2.   Ranskan on ilmoitettava vuosittain komissiolle 1 kohdan soveltamisesta ja erityisesti kyseisen kohdan e alakohdan mukaisesti toteutetuista toimista.
   3 artikla
   Tämä päätös on osoitettu Ranskan tasavallalle.
   4 artikla
   Tämä päätös tulee voimaan 15 päivänä toukokuuta 2010.
   
      Tehty Brysselissä 24 päivänä tammikuuta 2011.
      
         
            Komission puolesta
         
         Janez POTOČNIK
         
            Komission jäsen
         
      
   
   
      (1)  EUVL L 325, 11.12.2007, s. 3.
   
      (2)  EYVL L 123, 24.4.1998, s. 1.
   
      (3)  EUVL L 307, 24.11.2003, s. 1.
   
      (4)  EUVL L 97, 12.4.2007, s. 47.
   
      (5)  EUVL L 124, 20.5.2009, s. 65.